
РЕПУБЛИКА БЪЛГАРИЯ
Заместник-министър на земеделието и храните

…………………………………

ОДОБРИЛ,
МИНИСТЪР:
Д-Р ГЕОРГИ ТАХОВ


ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ



ДОКЛАД
ОТ ЯНИСЛАВ ЯНЧЕВ – ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ



Относно: Проект на Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции 


УВАЖАЕМИ ГОСПОДИН МИНИСТЪР,
На основание чл. 64, ал. 1 от Закона за подпомагане на земеделските производители внасяме за одобрение Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции.

Причини, които налагат приемането на акта
В новата Обща селскостопанска политика (ОСП) след реформата от 2021 г. е заложено всяка държава членка да изготви Стратегически план за ОСП, с който се осигурява максимален принос към целите на Европейския съюз (ЕС), като се отчитат по-добре местните условия и нужди спрямо тези цели и показатели. Държавите членки разполагат с по-голяма субсидиарност, като носят и по-голяма отговорност и се отчитат по-стриктно за това как постигат целите и договорените индикатори. Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции (oбн., ДВ, бр. 23 от 2023 г.) (Наредба № 3 от 2023 г.), и Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн., ДВ, бр. 30 от 2023 г.) (Наредба № 4 от 2023 г.) уреждат получаването на подпомагане по линия на директните плащания във връзка с прилагането на Стратегическия план за развитие на земеделието и селските райони на Република България за периода 2023 – 2027 г. (Стратегическия план), респективно трябва да осигуряват всички необходими условия за правилното администриране на интервенциите за директни плащания. Предложените изменения и допълнения в цитираните подзаконови нормативни актове се налагат във връзка с гореизложеното, както и поради следните основни причини:
При интервенциите за обвързано с производството подпомагане за животни, с цел по-голяма яснота на разпоредбите, текстовете са прецизирани и съотнесени към изискванията към стопанството на кандидата, съобразно заложеното в Стратегическия план условие за наличие на система за контрол и мониторинг на суровото мляко в стопанството на кандидата. Предложената промяна е в съответствие с изискванията на секторното законодателство за мониторинг и контрол на добиваното в стопанството на кандидатите мляко. 
При интервенциите за обвързано с производството подпомагане за плодове и зеленчуци се предвижда промяна изцяло в полза на фермерите. Съгласно сега действащите разпоредби кандидатите за подпомагане по интервенциите за плодове и зеленчуци следва да представят опис, заверен от агроном, на документите, сертификатите, официалните етикети и опаковките, както и копие от дипломата на агронома в срок от 1 януари до 31 януари на годината, следваща годината на кандидатстване. С предложението за промяна отпада необходимостта да представят този опис при проверките  на място от страна на Държавен фонд „Земеделие“ (ДФЗ), които се  извършват в годината на кандидатстване, но преди определения срок за представяне на документите. Запазва се условието кандидатът да разполага с нормативно определените по интервенцията документи, които да предостави при извършваните проверки на място.
С предложените промени, свързани с прилагане на системата за мониторинг на площ, се предвижда прецизиране на  процедурата при установени несъответствия между декларираните данни в заявлението за подпомагане, свързани с условията за подпомагане по заявените интервенции, и данните, установени чрез административни проверки или от системата за мониторинг на площ. Допълнението предвижда ДФЗ да информира кандидатите за установените несъответствия най-малко в 14-дневен срок преди крайния срок за корекция.
Предложението за Наредба за изменение и допълнение на Наредба № 3 от 
2025 г. детайлно разписва и възможността на кандидатите да изразяват несъгласие за площи с резултат „несъответствие“.
За да се осигури администриране и ефективен контрол от страна на ДФЗ, с преходна разпоредба се предвижда за 2025 г. срокът по чл. 61, ал. 1, изр. първо  от Наредба № 3 от 2023 г. за установяване на несъответствия между декларираните данни в заявлението за подпомагане, свързани с условията за подпомагане по заявените интервенции, и данните, установени чрез административни проверки или от системата за мониторинг на площ да бъде 15 октомври. За да се гарантира достатъчно време на кандидатите за подпомагане, срокът по изр. второ от същата правна норма, кандидатът за подпомагане да има възможност за корекция или оттегляне на заявлението се удължава до 10 ноември 2023 г. По идентичен начин до 10 ноември 2025 г. се удължава и срокът по чл. 61, ал. 2 от Наредба № 3 от 2023 г., в който за установени несъответствия, засягащи условия за подпомагане, които не могат да се проверяват чрез системата за мониторинг на площ, кандидатите за подпомагане могат да извършат корекция на заявлението. За изразяване на несъгласие за установените площи с резултат „Несъответствие“ на кандидата по 
ал. 2а от Наредба № 3 от 2023 г. се предоставя възможност в срок до 10 ноември. Срокът по чл. 61, ал. 3 от Наредба № 3 от 2023 г., в рамките на който на кандидата за подпомагане се изпраща съобщение за несъответствия, установени чрез системата за мониторинг на площ, също се удължава до 15 октомври 2025 г. В съответствие с тези промени в сроковете по Наредба № 3 от 2023 г. са удължени и кореспондиращите им срокове по чл. 14, ал. 1, 2 и 4 от Наредба № 4 от 2023 г. съответно до 15 октомври, 10 ноември и 15 октомври 2025 г. Срокът за корекция или цялостно или частично оттегляне на заявлението  по чл. 15 и за оттегляне на подаденото заявление, една или повече интервенции и мерки от него или един или повече от заявените парцели по чл. 16 от същата наредба се уеднаквява и става 10 ноември 2025 г.
В Наредба № 105 от 2006 г. за условията и реда за създаване, поддържане, достъп и ползване на Интегрираната система за администриране и контрол (обн., ДВ, бр. 82 от 2006 г. ) се предвижда промяна в чл. 12, ал. 5, като думите „в левове“ се заличават. Разпоредбата е приведена в съответствие със Закона за въвеждане на еврото в Република България и Решение (ЕС) 2025/1407 на Съвета от 8 юли 2025 година относно приемането на еврото от България, считано от 1 януари 2026 г., Регламент (ЕС) 2025/1408 на Съвета от 8 юли 2025 година за изменение на Регламент (ЕО) № 974/98 по отношение на въвеждането на еврото в България (OВ L, 2025/1408, 14.7.2025 г.) и Регламент (ЕС) 2025/1409 на Съвета от 8 юли 2025 година за изменение на Регламент (ЕО) № 2866/98 по отношение на валутния курс към еврото за България (OВ L, 2025/1409, 14.7.2025 г.). С предложението се определя и обхватът на Системата за мониторинг на площ за 2025 г.

Цели
Предложените изменения и допълнения на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и за реда за налагане на административни санкции са насочени към постигане на следните цели:
- Прецизиране и предотвратяване на противоречиво тълкуване и прилагане на правните норми в областта на директните плащания и адаптирането им към секторното законодателство;
- Осигуряване на предвидима правна среда за кандидатите за подпомагане по линия на Европейския фонд за гарантиране на земеделието;
- Максимално усвояване на финансовия ресурс на страната за директни плащания.

Финансови и други средства, необходими за прилагането на новата уредба
За приемането на Наредбата за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и за реда за налагане на административни санкции не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“ – Разплащателна агенция, както и допълнителна финансова тежест за кандидатите и бенефициентите на подпомагане по отношение на интервенциите, които ще бъдат финансирани от бюджета на Европейския фонд за гарантиране на земеделието.
Приемането на проекта на акт не води до въздействие върху държавния бюджет.
За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Очаквани резултати от прилагането на акта
С прилагане на наредбата се очаква постигането на следните резултати:
- Еднозначно тълкуване на приложимата нормативна уредба;
- Успешно прилагане през 2025 г. и следващите години на Стратегическия план и управление на предвидения за страната ресурс за финансиране на интервенциите под формата на директни плащания, включени в Стратегическия план;
- Създаване на всички необходими условия за правилното администриране на интервенциите за директни плащания и намаляване на административната тежест за фермерите

Анализ за съответствие с правото на Европейския съюз
Проектът на наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
Съгласно чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 64, ал. 1 от Закона за подпомагане на земеделските производители, предлагаме да одобрите приложената Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции.

	
Приложение:
	1. Проект на Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции;
2. Справка да отразяване на постъпилите становища от вътрешноведомственото съгласуване;
3. Постъпилите становища от вътрешноведомственото съгласуване;
4. Справка за отразяване на постъпилите предложения и становища от обществената консултация;
5. Постъпили предложения и становища от обществената консултация.

